Mumiyolangan “Botken qizi”ni dafn etishda jonbozlik ko‘rsatgan Qirg‘iziston madaniyat vaziri ishdan haydaldi

Qirg‘iziston prezidenti Almazbek Atambayev farmoni bilan mamlakat madaniyat, axborot va turizm vaziri Tugelbay Kazakov iste’foga chiqarildi. Bu haqda “RIA Novosti” xabar bermoqda.

 Tugelbay Kazakov.
Vazirlikning 1956-yili Botken viloyatidan topilgan IV—V asrlarga mansub qizning mumiyolangan jasadini dafn etish qarori Qirg‘izistonda katta shov-shuvga sabab bo‘lgan edi. Jasad shu vaqtgacha shu Davlat tarix muzeyida saqlanib kelgan.
13-oktabr kuni Qirg‘iziston olimlari qarshiligiga qaramay, jasad Botken viloyatiga keltirildi va musulmon an’analariga muvofiq dafn etildi. Vazirlik buni eksponatning yomon holati va Qirg‘izistonda uni tadqiq etish imkoniyati yo‘qligi bilan izohladi.
Prezident Almazbek Atambayev jurnalistlar bilan suhbatda vazirlikning mazkur qarorini “katta xato” deb hisoblashini bildirgan edi.